สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 17 เม.ย.58
17 เม.ย. 2558

– เงินเยนอยู่ที่ระดับ 118.63 เยน/ดอลลาร์ จากตอนเช้าที่อยู่ที่ระดับ 119.06 เยน/ดอลลาร์
– เงินยูโรอยู่ที่ระดับ 1.0830 ดอลลาร์/ยูโร จากตอนเช้าที่อยู่ที่ระดับ 1.0765 ดอลลาร์/ยูโร
– ดัชนี SET ปิดวันนี้ที่ระดับ 1,566.85 จุด ลดลง 3.15 จุด หรือ 0.20% มูลค่าการซื้อขาย 46,891.51 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 1,536.90 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรี คาดว่า GDP ในไตรมาสแรกของปีนี้น่าจะเติบโตได้ 3% หรือมากกว่า 3% แม้การส่งออกจะหดตัว 4% เนื่องจากการท่องเที่ยวที่ฟื้นตัวเข้ามาช่วยชดเชยได้มาก และประเมินว่าหากการส่งออกไม่ติดลบ หรือกลับมาเป็นบวกได้ในช่วงไตรมาส 2/58 เชื่อว่าจะส่งผลทำให้ GDP โตได้ 4% เนื่องจากในช่วงเดือนเม.ย.-พ.ค.เชื่อว่าการลงทุนภาคเอกชน และการท่องเที่ยวยังสามารถเดินได้อย่างต่อเนื่อง ซึ่งหากส่งออกกลับมาจะมีส่วนช่วยผลักดันอัตราการขยายตัวได้
– พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) พร้อมด้วยพล.อ.ประวิตร วงศ์สุวรรณ รองนายกรัฐมนตรีและรมว.กลาโหม, ม.ร.ว.ปรีดิยาธร เทวกุล รองนายกรัฐมนตรี, นายยงยุทธ ยุทธวงศ์ รองนายกรัฐมนตรี และนายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี ร่วมแถลงผลการดำเงินงานตามนโยบายรัฐบาลในรอบ 6 เดือน มีความคืบหน้าทั้งการรักษาความสงบเรียบร้อยของบ้านเมือง และการป้องกันความรุนแรงที่เกิดขึ้นจากความขัดแย้ง การดำเนินมาตรการเร่งด่วนเพื่อบรรเทาความเดือดร้อนของประชาชน อาทิ การช่วยเหลือเกษตรกร การแก้ปัญหาทางเศรษฐกิจ ที่ทำให้เศรษฐกิจไทยในไตรมาสที่ 4 กลับมาขยายตัวร้อยละ 2.3
–  สำนักข่าวเกียวโดรายงานว่า มีความเป็นไปได้ที่รัฐมนตรีคลังและผู้ว่าการธนาคารกลางกลุ่ม G-20 จะหาทางสนับสนุนการระดมทุนเพื่อรองรับความต้องการโครงสร้างพื้นฐานจำนวนมหาศาลในประเทศเศรษฐกิจเกิดใหม่ ซึ่งรวมถึงในเอเชีย
– นายวูลฟ์กัง ชอยเบิล รัฐมนตรีกระทรวงการคลังของเยอรมนี ประเมินว่ากรีซอาจประสบปัญหาในการหาสถาบันการเงินที่จะปล่อยเงินกู้นอกกลุ่มสหภาพยุโรป (EU) และกองทุนการเงินระหว่างประเทศ (IMF) ภายหลังจากที่เกิดกระแสความวิตกกังวลว่า กรีซอาจจะผิดนัดชำระหนี้ ขณะที่อัตราผลตอบแทนพันธบัตรของกรีซพุ่งขึ้น 3.5% แตะ 27%
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงลดลง 39 ดอลลาร์ฮ่องกง ปิดที่ระดับ 11,111 ดอลลาร์ฮ่องกง/ตำลึง ราคาดังกล่าวเทียบเท่ากับ 1,203.46 ดอลลาร์สหรัฐ/ทรอยออนซ์ ปรับตัวลง 4.22 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง